คปภ.เริ่มใช้เกณฑ์เงินกองทุน ก.ย.54
คปภ.คุมเข้มสถานะการเงินบริษัทประกัน เริ่มใช้เกณฑ์เงินกองทุนตามระดับความเสี่ยง ประเดิมปีแรก 125%
1 พ.ย. 2553

คปภ.คุมเข้มสถานะการเงินบริษัทประกัน เริ่มใช้เกณฑ์เงินกองทุนตามระดับความเสี่ยง ประเดิมปีแรก 125%
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากการที่สำนักงาน คปภ. กำหนดให้ทุกบริษัทประกันภัยดำเนินการทดสอบการดำรงเงินกองทุนตามระดับความเสี่ยง (Parallel Test Run) เพื่อให้บริษัทประกันภัยทุกบริษัทเตรียมความพร้อมในดำรงเงินกองทุนตามระดับความเสี่ยง (RBC) โดยใช้ข้อมูล ณ 31 ธันวาคม 2552 เป็นข้อมูลทดสอบ ซึ่งผลการทดสอบคู่ขนานสามารถใช้เป็นตัวแทนอธิบายภาพรวมของทั้งธุรกิจประกันภัยได้เป็นอย่างดี ซึ่งจากการทดสอบดังกล่าวผลปรากฏว่ามีบริษัทประกันภัยคิดเป็น 96% มีเงินกองทุนครบถ้วนตามกรอบ RBC โดยผลการวิเคราะห์ภาพรวมของทั้งธุรกิจประกันภัย มีดังนี้



จันทรา
ธุรกิจประกันชีวิต : มีความเสี่ยงหลักคือ ความเสี่ยงด้านตลาดจากอัตราดอกเบี้ยอันเกิดจากความไม่สัมพันธ์กันระหว่างสินทรัพย์และหนี้สินเมื่ออัตราดอกเบี้ยเปลี่ยนแปลงไป (Asset-Liability Mismatching Risk) และ ความเสี่ยงรองลงมา คือ ความเสี่ยงด้านการประกันภัย
ธุรกิจประกันวินาศภัย : มีความเสี่ยงหลักคือ ความเสี่ยงด้านการประกันภัย และความเสี่ยงรองลงมา คือ ความเสี่ยงด้านตลาด
เลขาธิการ คปภ. กล่าวว่า จากผลการทดสอบคู่ขนานที่กล่าวมาข้างต้น สำนักงาน คปภ. ได้กำหนดแนวทางในการดำรงเงินกองทุนตามระดับความเสี่ยงมาใช้อย่างค่อยเป็นค่อยไป ซึ่งมีรายละเอียด ดังนี้
1. การบังคับใช้ จะเริ่มมีผลบังคับใช้จริงตั้งแต่ วันที่ 1 ก.ย. 2554 เป็นต้นไป ซึ่งรายงานเงินกองทุนฯ ที่กำหนดบริษัทประกันภัยจะต้องนำส่งเป็นครั้งแรก คือรายงานไตรมาสที่ 3 ปี 2554
2. แม้ว่าภายใต้กรอบ RBC จะกำหนดให้อัตราส่วนความเพียงพอของเงินกองทุนที่เหมาะสมสำหรับการเข้าแทรกแซงบริษัท (Solvency CAR) จะถูกกำหนดไว้ที่ 150% อย่างไรก็ตาม เพื่อเป็นการเปิดโอกาสให้บริษัทที่มีปัญหาด้านเงินกองทุนอยู่ ณ ขณะนี้ ได้มีเวลาปรับตัวมากขึ้นในช่วง 2-3 ปีแรก หลังจากประกาศมีผลบังคับใช้ ดังนั้น สำนักงานคปภ.จึงมีนโยบายในการปรับใช้ Solvency CAR อย่างค่อยเป็นค่อยไป ดังนี้ 
1 ก.ย. 2554 – 31 ธ.ค. 2555 กำหนด Solvency CAR เท่ากับ 125%
1 ม.ค. 2556 – 31 ธ.ค. 2556 กำหนด Solvency CAR เท่ากับ 140%
1 ม.ค. 2557 เป็นต้นไป กำหนด Solvency CAR เท่ากับ 150%